Cum s-a produs, de fapt, accidentul de pe litoral în care un tânăr de 27 de ani murit, iar altul se află în stare gravă. Apar noi detalii despre tragedia care a avut loc, marți dimineața, în Mangalia.
Imaginile surprinse de camerele de supraveghere, amplasate în zoa respectivă, arată că momentul în care mașina condusă de șoferul de 27 de ani nu a mai putut fi controlată. Autoturismul s-a răsucit de câteva ori, iar apoi a lovit un gard, o troiță și s-a oprit într-un stâlp.
Din primele informații, tânărul care a murit a pierdut controlul asupra volanului din cauza vitezei și carosabilului umed. Experții spun că, cel mai probabil, mașina cu tracțiune spate a intrat în acvaplanare, potrivit Observator News.
Impactul a fost extrem de puternic. Șoferul a fost pur și simplu azvârlit pe carosabil. Pasagerul din dreapta, un tânăr de 23 de ani, a rămas încarcerat. La fața locului au fost solicitate mai multe echipaje medicale.
Din păcate, conducătorul auto a murit în drum spre spital. Prietenul său, bărbatul de 23 de ani, se află în stare critică, la Spitalul din Constanța. Medicii spun că este în comă și a rămas fără un braț, fiindu-i amputat.
Expertul în conducere, Titi Aur, spune că fenomenul de acvaplanare este foarte greu de controlat, în special de cei care nu au experiență. Cel mai probabil, șoferul a apăsat prea tare pedala de accelerație pe carosabilul umed.
„La şcoala de şoferi nu-ţi vorbeşte nimeni de acvaplanare. E o situaţie clasică, acei tineri au avut încredere prea mare în maşină, au mers mai tare decât îi puteau proteja sistemele maşinii.
În momentul în care ai intrat în acvaplanare îţi trebuie foarte multă experienţă şi talent să scapi nevătămat. Ce trebuie să faci este să anticipezi”, a transmis Titi Aur, conform sursei citate.
Rareș Gabriel, tânărul de 27 de ani mort în accident, mergea cu mașina la o stație ITP în dimineața zilei de marți. Ancheta polițiștilor va stabili, cu exactitate, în ce circumstanțe s-a petrecut accidentul rutier.